b'\n_START_ARTICLE_\nKaina\n_START_PARAGRAPH_\nKaina \xe2\x80\x93 pinig\xc5\xb3 suma, mokama u\xc5\xbe produkt\xc4\x85 ar paslaug\xc4\x85, arba vertybi\xc5\xb3 suma, kuri\xc4\x85 vartotojai i\xc5\xa1maino \xc4\xaf teis\xc4\x99 tur\xc4\x97ti arba vartoti produkt\xc4\x85 ar naudotis paslauga. _NEWLINE_Siaur\xc4\x85ja prasme kaina yra pinig\xc5\xb3 suma, mokama u\xc5\xbe gamin\xc4\xaf ar paslaug\xc4\x85, arba pinigai, kuriuos vartotojas kei\xc4\x8dia \xc4\xaf naud\xc4\x85, gaunam\xc4\x85 i\xc5\xa1 gaminio ar paslaugos. Istori\xc5\xa1kai kainos buvo nustatomos derantis d\xc4\x97l jos pirk\xc4\x97jams ir pardav\xc4\x97jams. Pavieniai pirk\xc4\x97jai mok\xc4\x97davo skirtingas kainas u\xc5\xbe t\xc4\x85 pat\xc4\xaf produkt\xc4\x85, nes tai priklaus\xc4\x97 nuo j\xc5\xb3 poreiki\xc5\xb3 ir sugeb\xc4\x97jimo der\xc4\x97tis. Kaina yra vienintelis rinkodaros komplekso elementas, kuris padeda generuoti pajamas. Visi kiti elementai yra susij\xc4\x99 su s\xc4\x85naudomis. Kaina kartu yra lanks\xc4\x8diausias rinkodaros komplekso elementas. Prie\xc5\xa1ingai produkto savyb\xc4\x97ms ir \xc4\xafvairioms preki\xc5\xb3 paskirstymo grandin\xc4\x97ms, kaina galima greitai pakeisti.\n_START_SECTION_\nVidiniai veiksniai\n_START_PARAGRAPH_\nRinkodaros tikslai \xe2\x80\x93 prie\xc5\xa1 nustatydama kain\xc4\x85, bendrov\xc4\x97 privalo apsispr\xc4\x99sti d\xc4\x97l produkto strategijos. Kuo ai\xc5\xa1kiau firma mato savo tikslus, tuo lengviau jai nustatyti kainas. Bendrieji tikslai gali b\xc5\xabti tokie: bendrov\xc4\x97s i\xc5\xa1likimas, esamo laikotarpio pelno maksimizavimas, rinkos dalies maksimizavimas ir lyderyst\xc4\x97 rinkoje pagal produkto kokyb\xc4\x99._NEWLINE_Rinkodaros komplekso strategija \xe2\x80\x93 kad rinkodaros programa b\xc5\xabt\xc5\xb3 nuosekli ir efektyvi, sprendimai d\xc4\x97l kainos turi b\xc5\xabti derinami su produkto dizainu, paskirstymo ir r\xc4\x97mimo sprendimais. _NEWLINE_S\xc4\x85naudos \xe2\x80\x93 nuo j\xc5\xb3 priklauso, kokia kaina gali b\xc5\xabti nustatyta, nes siekiama padengti gamybos, paskirstymo ir produkto pardavimo s\xc4\x85naudas ir b\xc5\xabt\xc5\xb3 gauta pakankamai pelno u\xc5\xbe bendrov\xc4\x97s pastangas bei rizik\xc4\x85. Sunaudotos skirstomos \xc4\xaf pastovi\xc4\x85sias s\xc4\x85naudas, kintam\xc4\x85sias s\xc4\x85naudas bei bendr\xc4\x85sias s\xc4\x85naudas. _NEWLINE_Kainodaros organizavimas \xe2\x80\x93 tai vidiniai sprendimai apie tai, kas organizacijoje turi nustatin\xc4\x97ti kainas. Kainodaros veikla gali b\xc5\xabti vykdoma \xc4\xafvairiais b\xc5\xabdais. Ma\xc5\xbeose bendrov\xc4\x97se kainas da\xc5\xbeniausiai nustato auk\xc5\xa1\xc4\x8diausio rango vadovyb\xc4\x97, o ne rinkodaros ar pardavim\xc5\xb3 skyriai. Didel\xc4\x97se \xc4\xafmon\xc4\x97se kainodara da\xc5\xbeniausiai u\xc5\xbesiima padalini\xc5\xb3 arba preki\xc5\xb3 grupi\xc5\xb3 vadybininkai. Pramon\xc4\x97s preki\xc5\xb3 rinkose pardav\xc4\x97jams gali b\xc5\xabti leid\xc5\xbeiama der\xc4\x97tis su klientais tam tikrose kain\xc5\xb3 ribose. Bet kuriais atvejais auk\xc5\xa1\xc4\x8diausio lygio vadovai apibr\xc4\x97\xc5\xbeia kainodaros tikslus bei politik\xc4\x85 ir da\xc5\xbenai patvirtina kainas, kurias si\xc5\xablo \xc5\xbeemesnio rango vadovai ar pardav\xc4\x97jai.\n_START_SECTION_\nI\xc5\xa1oriniai veiksniai\n_START_PARAGRAPH_\nRinka ir paklausa \xe2\x80\x93 rinka ir paklausa nustato vir\xc5\xa1utines kainos ribas. Kainos ir paklausos santykis skiriasi skirting\xc5\xb3 tip\xc5\xb3 rinkose. Ir vartotojai, ir verslo rinkos pirk\xc4\x97jai pasveria produkto ar paslaugos kain\xc4\x85 ir gaunam\xc4\x85 naud\xc4\x85 juos \xc4\xafsigijus, tod\xc4\x97l prie\xc5\xa1 nustatant kain\xc4\x85, pardav\xc4\x97jas privalo \xc4\xafvertinti santyk\xc4\xaf tarp kainos ir produkto paklausos. _NEWLINE_Konkurencija \xe2\x80\x93 tai konkurent\xc5\xb3 s\xc4\x85naudos, kainos bei galimos reakcijos \xc4\xaf veiksmus. Bendrov\xc4\x97s sprendimai d\xc4\x97l kainos gali tur\xc4\x97ti \xc4\xaftakos konkurencijos pob\xc5\xabd\xc5\xbeiui ir atvirk\xc5\xa1\xc4\x8diai. _NEWLINE_Kiti aplinkos veiksniai (ekonomika, prekybos tarpininkai, vyriausyb\xc4\x97) \xe2\x80\x93 sprendimas d\xc4\x97l kainos \xc4\xaftak\xc4\x85 gali daryti tokie ekonominiai veiksniai, kaip gamybos pakilimas ar nuosmukis, infliacija, pal\xc5\xabkan\xc5\xb3 normos, nes jie lemia ir produkto gamybos s\xc4\x85naudas, ir vartotoj\xc5\xb3 suvokim\xc4\x85 apie produkto kain\xc4\x85 ir vert\xc4\x99.'